text:
Un tata hoben a tira su pareha y mama di su yiu casi mortal. Un tragedia cu ta duna espacio pa cada hende traha su propio version. Cada hende tin su propio splicacion. Poco ta lesa di e cosnan den comunidad cu ta hasi posibel pa hendenan cu un dia a stima otro por jega na e excesonan aki. Kico ta pasa den e cabes y curason di un hende ora e ta comete un acto asina? Poco ta lesa ki nos comunidad por sinja di un otro tragedia mas. Nos isla parse ta biba di un hi-lite pa otro, pero no ta saca conclusionnan na nivel structural. Kico a bay robes?
Na famia di Chaldira forsa, na Chaldira e forsa vital pa biba pa su yiu y como ser humano cu dignidad. Y na su pareha e sabidura pa refleha cu violencia nunca a trese solucion pa un problema.
Y na nos comunidad…laga nos sostene e famia cu nos pensamento y boluntad y unda cu nos por, planta un simia di bondad.
Unda nos kier bay como comunidad???
Den anjanan 1990 y pico mi tabata involvi den e projecto ‘Aruba, Vision 2005’. Un projecto pa haya opinion di comunidad, grandi y chiquito den ki direccion nan lo kier pa Aruba bay. E pregunta pa contesta tabata ‘con bo kier wak Aruba na 2005?’ Ora a jega na anja 2005 parse cu nos tabata mas leu di e vision aki cu tempo cu a hasi e pregunta. E projecto ‘NosAruba 2025’ tabatin mesun meta. Pero atrobe, no a duna tanto balor na e bos di pueblo, un bos cu speransa di cada un cu a expresa nan opinion.
Hubentud semper ta paga e prijs…Nan lo cosecha…
loke e grandinan den comunidad a sembra…
Esaki ta lastima, paso nos hubentud merece miho. Nan no ta nos futuro, nan ta nan propio futuro. Pero e hermentnan cu nan tin ta loke nos ta laga atras pa nan. Pesey ta bon pa nos coy mas conciencia. Conciencia con nos ta biba… con nos ta papia… kico nos ta hasi…ki ehempel nos ta duna den cada rol di nos bida… No solamente como mayor, pero tambe como trahador, como doño di trabao, como maestro di scol, clero, trahado pa hubentud y asina por sigi menciona.
Nos muchanan tin e derecho di biba den un comunidad unda e bienestar general ta na prome lugar, no e ambicionnan personal di e adultonan. Como adulto nos mester bira mas emocionalmente madura. E madures aki por guia nos pa hasi cosnan mas grandi cu nos mes. Pa no perde nos mes mas den actitud di un teenager cu apenas ta explorando mundo! A bira tempo pa nos lanta for di soño y actua cu nos intelecto, nos curason y nos sentido comun? Na honor di nos yiunan….y nan mayan… Un mayan cu ta di nan… Nos tarea ta pa sembra e bon simia… Abo ta cla???


c: text/html

text:
Vishon
1. Halsa nos Rei i Salbador Kristu Hesus.
Kon nos por halsa nos Rei i Salbador?
Dor di biba di akuerdo ku Dios Su palabra.
Dor di alab'E i ador'E den tur loke nos ta hasi.
2. Ekipá i eduká e rumannan
E meta:
Ekipá e santunan pa e trabou di sirbishi, pa edifiká e kurpa di Kristu, te ora nos yega na e unidat di fe, i e konosementu di e Yu di Dios, na bira un hòmber madurá, na e midí di e estatura di e plenitut di Kristu.
Efesionan 4:12-13
3. Desaroyá e bida di e adoradó ku ta adorá den Spiritu i den bèrdat.
Kristu a bisa:
Dios ta buskando esnan ku ta adorá e Tata den Spiritu i den bèrdat. Ta p'esei nos mester desaroyá e bida di un adoradó. Nos estilo di biba mester ta esun ku ta agradá e Tata.
Juan 4:23

robotstxt: allowed

filter: keep


text:
DIGICEL A PATROSINA OTRO TREMENDO EVENTO EKSITOSO DI MACHI MODELO 2012
DIGICEL A
PATROSINA OTRO TREMENDO EVENTO EKSITOSO DI MACHI MODELO 2012
KRALENDIJK, Boneiru – 31 di mei 2012: Un biaha mas Digicel Boneiru ta kontentu di por a
patrosiná otro edishon eksitoso di Machi Modelo Boneiru 2012, djasabra 26 di
mei último.
E sertámen a bai den un tremendo ambiente,
ya ku kada partisipante a hasi un ekselente presentashon huntu ku e zùsternan.
Un danki di kurason ta bai pa e empleadonan inkansabel di Maria Daal kende nan kontribushon balioso a perkurá pa
un fabuloso sertámen pa e grandinan i tambe nan famia.
Un kaluroso pabien na Julia Koeks kende a
sali komo ganador apsoluto di e sertámen.


text:
Gradiciendo pueblo pa e tremendo sosten
Fundacion Famia Planea cu celebracion di 41 aña
ORANJESTAD, Aruba 23 di november 2011 –
Famia Planea ta conmemora su di 41 aniversario riba 24 november 2011.
Famia Planea a caba di lansa su campaña “I love my Body 2012”, e campaña ta pa e temporada di carnaval pa conscientisa hobennan pa stima y balora nan mes. Durante e campaña Famia Planea hunto cu su partner nan lo organisa diferente charla educativo na scolnan basico y secundario.
A funda Fundacion pa Promove Paternidad Responsabel, nomber oficial di Famia Planea, riba dia 24 di november 1970 bou di e leynan di Antiya Hulandes. Y dia 1 di juli 1971, e fundacion a cuminsa opera oficialmente fo’i su prome oficina situa na San Nicolas. Aki e director y dos miembro di staff tabata tene contacto cu e dokternan pa asina compila data y provee anticonceptivo. Desde e tempo ey tambe a cuminsa supervisa e programa educacional y ora tabata necesario, e miembronan tabata bishita diferente cas.
E meta principal di e fundacion ta pa promove e ideanan di paternidad responsabel den tur sentido di palabra. Pero teniendo na cuenta principalmente e norma – y balornan, cultura y religion di su comunidad.
Na principio tabata pone hopi atencion riba planeamento di famia, e uzo y distribucion di anticonceptivo. Despues a mira e necesidad enorme pa pone enfasis riba facilita informacion y brinda mas educacion riba e tereno di sexualidad. Den pasado, e mayoria di miembro tabata hende muher, compara cu e hende hombernan.
Mester remarca cu tur e dokternan na Aruba, tabata traha hunto cu Famia Planea riba un base boluntario, brindando e miembronan di Famia Planea un reduccion den prijs. E fundacion na su turno, tabata provee nan cu e anticonceptivonan cu e dokternan tabata prescribi.
E ginecologonan, den e tempo ey tabatin solamente 2 y e 3 ciruhanonan, tambe tabata coopera cu e fundacion y tabata brinda nan servicio na e clientenan di Famia Planea y tur na un prijs reduci.
.
Durante traspaso di aña, Famia Planea a pasa den diferente cambio, p.e. cambio di e directornan, cambio di e miembronan di staff, cambio di e miembronan di directiva, mas hende homber ta birando miembro y sin duda … e cambionan di edificio. Un di e cambionan mas grandi ta, e mudamento di e oficina principal di San Nicolas pa Oranjestad. Den luna di juli 2009 a muda pa Oranjestad, mirando cu e cantidad di miembronan a aumenta barbaramente na Oranjestad, specialmente entre e hobennan, door di e enfasis poni riba embaraso hubenil.
Durante aña 2010, Famia Planea a celebra su 40 aña di existencia cu e pueblo di Aruba en grande, unda cu tur luna tabatin diferente actividad realisa pa henter famia bini hunto y pasa un rato agradabel y alabes haya mas informacion tocante e topiconan actual. Pa conmemora e 40 aña di existencia, a lansa un buki pa nos hobennan di Aruba. E buki aki ta un buki literario na Papiamento skirbi pa e famoso autor señora Desiree Correa y financia pa Aruba Way Foundation. E storia ta tocante sex y auto-estima pa nos hobennan di 12 aña bay ariba. Di e forma aki Famia Planea a clausura su celebracion di 40 aniversario.
Fundacion Famia Planea kier duna un palabra di danki na henter e comunidad di Aruba, pa e tremendo sosten ricibi durante e 41 añanan tra’i lomba y alabes invita un y tur pa sigui haci uzo di nos servicionan pa hunto nos forma un comunidad di paternidad y maternidad responsabel.
Staff & Bestuur di Famia Planea.


text:
Nos ta semper na bo orden
Bo por yama nos cu bo preguntanan na bo convenencia na e number
y durante e horarionan di oficina indica mas abao riba e pagina aki.
Tambe bo por acudi,cu cita previo, personalmente, haciendo uso si ta
necesario, door di click riba dje, di nos guia di caminda.
Si no ta posibel pa acudi personalmente of bo ta bishita nos website
no den ora di oficina, manda nos un FAX of SMS na e number indica
mas abao..... of un E-MAIL awor aki mes, usando e siguiente formato.
Bo interes den nos Fundacion y su tareanan ta altamente aprecia.


text:
Nos invitado den e programa aki ta Ramon Theodora. Ela nase 31 Augustus 1933 na Boneiru. Nos ta kombersa kune tokante su bida, su infansia tambe e Boneiru di antes spesialmente e bario di Antriol.
Produkshon: Fundashon Históriko Kultural Boneriano
Durashon: 52 minüt
Fuhikubo ta presentá: Ramon Nonato Theodora
Nos invitado den e programa aki ta Ramon Theodora. Ela nase 31 Augustus 1933 na Boneiru. Nos ta kombersa kune tokante su bida, su infansia tambe e Boneiru di antes spesialmente e bario di Antriol.


text:
ORANJESTAD. E joven Arubiano Jennelaine Vrolijk tabata tremendo atrobe ! E ta e ganadora absoluto di e Betico Memorial 10K-Run categoria damas. Riba e potret por aprecia e joven atleta ta pose orguyosamente cu su 2 trofeonan, uno como e ganadora categoria damas U-20 y e otro como e ganadora absoluto damas (esta den tur edad). E careda di 10 kilometer aki no tabata mucho facil, debi na subidanan den e ruta y tambe door di e biento fuerte cu tabatin en contra.
Jennelaine Vrolijk ta ricibi hopi pabien di arubasuturismo.com y specialmente di su OPA Angel Vrolijk.


text:
LUCIL MANSELL SU STORIA “EXTRAORDINARIO” A RESULTA E GANADO DI E SIMAN AKI
E ultimo ganado di “Ta Extraordinario” di Digicel
LUCIL MANSELL SU STORIA “EXTRAORDINARIO” A RESULTA E GANADO DI E SIMAN AKI
ORANJESTAD, Aruba – 26 october 2012: E imagen y compromiso nobo di Digicel cu su clientenan, di “Ta Extraordinario”, ta haya atencion di tur hende. E campaña via POWER 101.7 FM, riba dialuna y diaranson den programa di 10or pa 12or cu Ruben Garcia, tabatin sintonia total, desde cu el a inicia. Ya a cera conoci cu e ganadonan di siman, esta Ryan Rodgers, Marilyn Lourdes Farro-Gordijk, Joandra van der Linde y como ultimo, Lucil Mansell. Siman pasa Digicel mester a bolbe scoge solamente 1 ganado di siman y esaki no tabata nada facil. Digicel ta aprecia enormemente e extraordinario cu tur su clientenan y esnan cu ainda no ta cliente ta.
Lucil Mansell a keda como e di cuater y pues e ultimo ganado di siman, cu a yama y conta kico p’e “Ta Extraordinario”. Sra. Lucil ta den rolstoel, pero e no ta laga esaki strob’e. Sra. Lucil mes ta cushina, e ta wak pa su mama y ta haci tur movecion den cas.
Sra. Lucil ta un otro ehempel cla di e nificacion total di “Ta extraordinario” y Digicel a haya e storia di Lucil uno inspirativo, unico y impactante, sin laga afo tur e otro 9 participantenan cu tambe a comparti un momento realmente extraordinario cu tur radio oyente.
Elaine Singh a anuncia e ganado en bibo durante e programacion di Ruben Garcia y a bishita Lucil na su cas pa entrega su regalo extraordinario, un Digicel “goody bag” y pa bis’e cu e ta participa pa e premio grandi di Samsung Galaxy ariba diabierna, dia 26 di october.
Digicel ta gradici tur hende cu a comparti nan momento extraordinario cu Digicel y henter pueblo di Aruba via di POWER 101.7 FM den e programa di Ruben Garcia. E campaña a caba dia 26 di october. Digicel ta enfoca riba su cliente y futuro clientenan, cu tur ora, tur dia ta haci e cosnan simpel, cu en realidad ta extraordinario.
FIN


text:
© All rights reserved 2011 Djispi Productions Web design by Cathleen Giterson
Un E-magazine pa inspirá, eduká, konsientisá i entretené
Preparashon:
Meskla tur e tres djusnan huntu.
Bash’é den un glas yen di eis.
Agregá e grenadine sin ku e ta mishi ku e eis ya e ta sak bai fondo.
Eduká: Ñùmi ñùmi
_____________________________________________________________________
Esaki ta e rúbrika di reseta. Tur biaha lo presentá un dushi reseta ku lo laga un
i tur su boka kore awa.
ÑÙMI ÑÙMI
E biaha akí den e rúbrika Ñumi ñumi nos tin un reseta bastante simpel, pero dushi pa boso. Ta trata di un bibida dushi sin alkohòl. Ke men nos chikitinnan tambe por disfrutá di dje.
Abo a yega di tende di:
Kòktel San Francisco?
At’é akí.
Ki bo ta pensa di dje?
E kantidat akí ta nèt pa un glas di 250 ml.
Ingrediente:
E kòktel akí tin nòmber di e siudat di Merka, San Francisco. Pero su historia ta henter un misterio. Kòktel San Francisco ta e kòktel sin alkohòl di mas konosí na Spaña i tambe esun mas pidí. Tin diferente variante di e tipo di djusnan ku ta usa, pero ta bisá ku ta esaki ta e reseta original. E djus di anasa ta duna e bibida akí dulsura i un toke eksótiko. Djus di apelsina ta kontribuí ku sabor i aroma. Djus di lamunchi ta duna e bibida e toke sítriko ku ta refreská bo paladar. I pa finalisá e grenadine ta aportá ku koló i mas dulsura. Mas ku klaro henter e beyesa di e kòktel ta e manera ku ta dòrna e glas. Den e kaso akí a agregá un slais di apelsina i hinka un bunita pipa aden ku ta kaba di krea henter un ambiente eksótiko .
Ke hubo? Bo a gust'é? Bo ta bai trah'é?
Bon apetit!
(Kualke kos, mail un boká pa nos.)
_____________________________________________________________________
Tep: Mas ku klaro si bo ta un persona ku ta gusta dal bo kosnan stèrki, bo por agregá un tiki ròm òf wiski na e kòktel akí.


text:
Informashon General
Sede di grupo: Emmastad, Beatrixlaan 5 i 7 (CARIBEN WIG WAM)
Programa: Normalmente djasabra di 14.30 pa 17.30 ‘or.
Bevernan di 15.30 pa 17.30 ‘or.Tur aktividat ta wòrdu anunsiá den nos korant mensual NODICAR.
Por opta pa risibí NODICAR sea imprimí riba papel, via email òf por wak esaki riba nos website. Nos lo preferá pa mayornan no skohe pa imprimí riba papel ya ku esaki ta kosta sèn i e ta malu pa nos medio ambiente.
Website: caribenscoutgroup.org
Unifòrm:
Bever: Pèchi blou / maron, T-shirt blou ku emblema maron, chaleko maron ku saku blou, karson di kaki kòrtiku, sapatu pretu i mea maron. Ora e instalá e ta haña su otro dekorashon i dashi di grupo.
Mucha muhé: Meskos ku e mucha hòmber pero ku saya karson di kaki.
Tur aktividat Bevernan mester tin huntu ku nan:
Algu di bebe i kome (por ehèmpel djus i kuki), beker.
Duki, klùrpòtlot.
Wèlp: Pèchi bèrdè ku raya hel, poloshirt bèrdè, karson di kaki kòrtiku, sapatu pretu i mea largu kolo di kaki, faha di kueru maron, dashi blanku (te ora e instalá). Ora e instalá e ta haña su otro dekorashon i dashi di grupo.
Mucha muhé: Meskos ku e mucha hòmber pero ku saya karson di kaki.
Tur aktividat Wèlpnan mester tin huntu ku nan:
Beker, buki di Wèlp (stènsil), map ku blachi bashí pa por tuma nota, pen i pòtlot i klùrpòtlot, lensu lora den papel, skèr i kabuya.
Verkèner: Barèt pretu, kamisa di kaki ku manga kòrtiku ku dos saku, karson di kaki kòrtiku, sapatu pretu i mea largu kolo di kaki, faha di kueru maron, dashi blanku (te ora e instalá). Ora e instalá e ta haña su otro dekorashon i dashi di grupo.
Mucha muhé: Meskos ku e mucha hòmber pero ku saya karson di kaki.
Tur aktividat Verkèner i Rowan mester tin huntu ku nan:
Beker, buki di Verkèner / Rowan (stènsil), map ku blachi bashí pa por tuma nota, pen i pòtlot, lensu limpi i kabuya.
Rowan: Barèt pretu, kamisa di kaki ku manga kòrtiku ku dos saku, karson di kaki largu, sapatu pretu i mea maron, faha di kueru maron, dashi blanku (te ora e instalá). Ora e instalá e ta haña su otro dekorashon i dashi di grupo.
Mucha muhé: Meskos ku e mucha hòmber òf por skohe pa saya karson di kaki ku mea largu di kaki.
E artíkulonan aki ta optenibel na e tienda di Scouting Antiano ku ta situá den kura di “Jeugd Centrale Curacao (JCC)”, na Arowakenweg 41A.
E tienda ta habrí di djamars pa djabièrnè entre 17.30 pa 19.00 ‘or i djasabra mainta di 08.30 pa 10.00 ‘or.
Kontribushon: Bever tin ku paga fl. 8,00 pa luna.
Wèlp, Verkèner i Rowan ta paga fl. 10,00 pa luna.
Un biaha pa aña tur hende tini ku paga fl.10,00 adishonal pa registrá komo miembro di Scouting Antiano.
Ruman Wèlp, Verkèner òf Rowan ta haña un deskuento di fl.2,00 pa luna.
Seguro: Pa tur miembro Scouting Antiano tin un seguro pa aksidente i Scouting Antiano mes tin un seguro pa responsabilidat sivil.
Seguro pa aksidente ta “aanvullend” esta si kualkier otro seguro por kubri e gastu relashoná ku e aksidente e seguro aki mester karga ku e gastunan.
Kondishon di salu: Ta spera di mayornan ku nan ta firma deklarando ku nan yu ta bon di salu i ku e lo por partisipá na tur aktividat di grupo sin limitashon pa motibu di salu. Si akaso tin algu relashoná ku salu di e mucha mayornan ta obligá na informá grupo tokante esaki. Ta bon pa mayornan, den kaso di duda, aberiguá ku e médiko di kas promé ku firma. Grupo ta obligá na atendé tur informashon personal ku e koutela nesesario.
Algun kondishon: Miembronan di grupo mester partisipá na tur aktividat di grupo.
E partisipashon aki ta pa propio riesgo.
Miembronan mester tei na ora.
Unifòrm por wòrdu solamente usa pa aktividatnan di Scouting òf ku pèrmit di lider.
Unifòrm mester wòrdu usa kompletu (no un parti si i otro no).
Miembronan di grupo mester tin un komportashon, tantu na grupo komo pafó di grupo, ku ta kuadra ku e prinsipionan ku Scouting ta para p’e.
Meta di grupo:
Meta di grupo CARIBEN bo ta haña bèk den e mishon di Scouting Antiano. Mishon di Scouting Antiano den konkordansha ku e mishon di Scouting Mundial a wòrdu stipulá komo lo siguiente:
· “Pa kontribuí na edukashon di hóbennan usando un sistema di balornan basa riba e Promesa i Lei Scout.
· Pa yuda krea un mundu mihó kaminda hende, komo personanan konsiente di nan balor propio, tin un ròl konstruktivo den sosiedat.
Esaki nos ke logra dor di:
· Enbolbí hóbennan den un proseso edukativo no-formal.
· Usando un método spesífiko (método Scout) ku ta hasi kada persona e agente prinsipal di su propio desaroyo komo un persona outónomo, solidario, responsabel i komprometé ku desaroyo di su komunidat.
· Asistí e hóben pa e establesé un sistema di balor basa riba prinsipionan spiritual, sosial i personal manera ekspresá den Promesa i Lei Scout.
• Nos ta mira Scouting Antiano (S.A.):
– Komo un forsa sosial edukativo, enfoká riba logra su mishon, ku embolbimentu di hóbennan, ta trahando huntu pa desaroyá te na e máksimo di nan potensial, sostené pa adultonan ku ta dispuesto i kapas pa ehekutá nan ròl edukativo.
• Nos ta mira Scouting Antiano:
– Atraé i tene mas i mas hóben (speshalmente adolesente) hòmber i muhé di tur segmento di nos komunidat.
– Siendo atraktivo pa adultonan (hòmber i muhé), di tur segmento di nos komunidat, komo un movementu via kua nan por duna un kontribushon signifikante na nos sosiedat dor di traha ku e hóbennan.
– Komo un movementu dinámiko, inovativo ku sufisiente rekurso adekuá, ku un struktura organisatorio simpel i ku proseso di tomo di desishon demokrátiko, den kual organisashon, maneho i komunikashon ta efektivo na tur nivel.
• Nos ta mira Scouting Antiano:
– Komo un movementu uní, motivá pa un solo espíritu, ku ta dinámiko, komprometé i orguyoso di su logronan edukativo, ku ta respetá e individualidat di kada un di su miembronan ku na nan turno ta fiel na nan movementu i ta trata na krese den tur aspekto ku e programa di Scouting ta kubri.
• Nos ta un movementu di hóben i adulto ku a komprometé nos mes di un forma liber i boluntario.
• Nos ta un movementu di edukashon no-formal, ku ta komplementá famia i skol i ku ta trahando pa desaroyo integral i edukashon kontinuo di hóbennan.
• Nos ta kontribuí na desaroyo di e persona kompletu i di tur hende. Tantu hòmber komo muhé den plenitut di nan eksistensha i rikesa di nan similaridat i diferenshanan. Tur ser humano, komo individuo i den nan propio kultura, sin distinshon di orígen, rasa, kredo òf klase sosial.
• Nos ta eduká pa libertat i ta buska pa desaroyá e kapasidat di pensa, promé ku hañamentu di konosementu òf di un abilidat spesífiko.
• Nos ta fortifiká den e hóbennan e boluntat pa skohe pa un grado di balornan ku ta duna un direkshon na nan bida i nos ta kurashá nan pa biba di akuerdo ku loke nan a skohe p’e.
• Nos ta kana en buska di Dios i nos ta pidi nos miembronan pa biba ku fe. Pa ta fiel na e religion ku ta ekspresá esaki i pa nan ta un testimonio bibu di esei.
• Nos ta kere ku famia ta e fundeshi i base prinsipal di komunidat i sentro di un sivilisashon basá riba amor, bèrdat i hustisia.
• Nos ta eduká pa amor, e forsa kapas di krea un union stabil entre un hòmber i un muhé i un famia ku ta forma personanan.
Nos konvikshon.
• Nos ta kere den hustisia sosial komo kondishon pa un desaroyo humano i duradero. Nos ta boga pa hóbennan sirbi komunidat i komprometé nan mes ku desaroyo di e komunidat komo un ekspreshon di nan preokupashon pa otro, spesialmente pa esnan mas pober, mas suak ku nan mes i pa esnan ku ta sufri.
• Nos ta aspirá un komunidat mundial den kua hóbennan por krese i realisá nan kapasidatnan kompletamente.
• Nos ta fomentá den nan lealtat i amor pa nan pais, pueblo i kultura den harmonia ku promoshon pa pas i sin e guera di klase òf nashon. Nos ta promové amistat mundial entre hóbennan i koperashon internashonal entre pais i organisashonnan.
• Nos ta stimulá den hóbennan apresio pa naturalesa i pa nan komprometé nan mes ku medio ambiente den su totalidat.
• Nos ta preferá bida den naturalesa komo un eksperensha edukativo i un estilo di bida personal.
• Nos ta forma siudadanonan responsabel ku ta komprondé e dimenshon polítiko di bida den sosiedat, ku ta hunga un ròl konstruktivo den komunidat i ku ta tuma nan desishonnan guiá pa e prinsipionan di Scouting. Sinembargo, komo un movementu edukativo, nos ta distanshá nos mes for di e lucha pa poder polítiko.
• Nos ta kurashá hóben i adulto pa kompartí e tarea di kresementu huntu den un relashon di diálogo, komprenshon i partisipashon. Den e enkuentro speshal akí di hóben i adulto, outoridat ta aktua na fabor di libertat di hóbennan.
Promesa:
Ora un Verkèner ta instalá e tini ku hasi e siguiente promesa:
“Riba mi palabra di honor mi ta primintí di hasi tur mi esfuerso pa kumpli ku mi deber pa ku Dios i mi pais, yuda tur hende tur kaminda ku mi por i obedesé lei di Scout.
Ora un Wèlp ta instalá e tini ku hasi e siguiente promesa:
“Mi ta primintí di hasi mi bèst pa kumpli ku mi deber pa ku Dios i mi pais, obedesé lei di Wèlp i di hasi un bon obra tur dia.”
Ora un Bever ta instalá e tini ku hasi e siguiente promesa:
“Mi ta primintí di stima Dios i mi pais.”
Scouting ke duna un kontribushon na formashon di nos muchanan. Esaki ta solamente posibel si tin un komunikashon habri i kontinuo ku mayornan. Mayornan tambe mester ta kere den e influensha di Scouting. Laga nos forma nos muchanan huntu.
Si mayornan tin kualkier problema òf pregunta tokante un di e puntonan ariba menshoná, laga nos papia.


text:
Atenshon!
Un grandi di Kòrsou i Antia a bai sosegá. Elis Juliana, konosí komo Òmpi Elis pa un gran mayoria di nos pueblo a fayesé mardugá di 23 di yüni na edat di 85 aña. Elis a sa di yuda nos pone paso na manera sistemátiko pa nos subi seru di sabiduria i di para pa loke nos ta. Un palabra di konsuelo pa su famia i pa henter pueblo di e islanan ku a yega di forma Antia hulandes. Resientemente el a risibí un doktorado honorífiko di Universidat di Kòrsou pa e gran trabou ku el a hasi riba diferente tereno ku tin keber ku identidat, literatura, antropologia, arkeologia, arte gráfiko, i arte plástiko.
Publikashon resien (mart 2004) ku selekshon di pintura i skultura di Elis Juliana. E publikashon ta number 3 den e seri Galeria di Artista di Kas di Alma Blou, kaminda e ta na benta.
Juliana gradisiendo pa e publikashon.
Juliana risibiendo e obra di Clemencia.
Un bista di públiko skuchando splikashon.
Elis Juliana i su kasá Nilda.
Firmando e obra pa públiko.
Homenahe di hóbenan di Grupo Rítmiko Karabela na Ompi Elis.
Elis Juliana Inbestigadó: Piedra di Mulina Obra di Joceline Clemencia (novèmber 2003), publiká pa Fundashon Museo Nashonal di Arkeologia i Antropologia, kaminda e ta na benta pa Fla. 25,-. Mira fotonan di presentashon di e buki den Oula di Universidat Nashonal di Antia.
• Yüli 2004 Gobièrnu dje siudat Santiago de Cuba na Cuba i e instituto La Casa del Caribe, organisadó dje anual Festival del Caribe, a duna Elis Juliana premio José María Heredia, nombrá na e poeta nashonal, nasé na Santiago ku a biba di 1803-1839.


text:
Farandula
ERA Ta Presenta Nan Piesa Promoshonal Nobo “Deep Den Rood”.
ChillingStation
July 29th, 2015
ERA ta presenta nan piesa nobo titula “Deep Den Rood”. Un piesa ku sigur ta bai pega masha duru mes den sala nan di fiesta. Ja bo por a kuminsa skuche zona na Chilling Station. Titulo di e kansion ta “Deep Den Rood”. Kantante ta […]
Ori I Slick En El Beat a uni huntu pa produsi VIP Patras.
ChillingStation
January 23rd, 2015
Esaki ta e piesa nobo di ORI den kolaborashon ku un dje producernan mas grandi riba nos isla di Korsou ku ta “Slick En EL Beat”. E dos hobenan aki a sera kabes pa traha ku otro despues ku nan a topa otro december ultimo […]
ORI – Mi Ta Bebi ft. RitmoReal.
ChillingStation
November 14th, 2014
Elite Empire ta presenta un track nobo di ORI! Riba e track aki eta feature RitmoReal ku ta un di e artistanan mas hot di Aruba di momentu. E track ta bisabu loke e nomber ta, ku “Mi Ta Bebi” pero ta asina paso nos […]
“E Spiel” ta e single nobo pa NSTYPLY.
ChillingStation
October 28th, 2014
The nastyplayers nan ta trahando duru den studio pa kaba e album ku lo drop december 2014. Nan a sali ku e prome disko di e album 3 luna pasa, titula: “DJIS KEREMI”, pa sigui e piesa ei nan a lansa “E Spiel” kanta pa […]
“Mi Tin Gani Sa” ta e promo nobo pa The Movement Allround Music.
ChillingStation
August 24th, 2014
The Movement ta den full preparashon pa lokual ta trata nan debut den farandula. Pa duna e hende nan un idea di kiko nan por hanja. Nan a lansa di tres single nobo. Esaki ta titula “Mi Tin Gani Sa” . Ayera durante e ChillingSpecial […]
Ori huntu ku Yasser Arafad a release e piesa titula “Ami Kune”.
ChillingStation
August 9th, 2014
Ori huntu ku Yasser Arafad a release e piesa titula “Ami Kune” E track a bini na bida na e momentu ku Yasser Arafad komo un artista amateur a aserka ORI ku e idea pa traha un track moderno, nobo i yen di ritmo karibenjo. […]
Borrel A Laga Sa Ku Augustus Danza Lo Ta Bek.
ChillingStation
August 4th, 2014
Borrel no ta sinta ketu nuin momentu so. Den july e tabata super druk ku e presentashon di Guess Onfire i awoki ja e ta trahando riba e proksimo piesa kual ta “Ma Kere Amor Lo’n Kaba Nunka” ku Danza lo bin den kaya kune. […]
“Djis Keremi” nobo pa Nastyplay.
ChillingStation
July 31st, 2014
Ladies & Gentlemen, NSTYPLY ta orguyoso di por presenta nos drummer Raeve “PALO” Rog su prome piesa, su prome LIEDJE! Publiko a pidi algu apart, algu unieks, i algu stranjo i NSTYPLY a logra di but’e riba mesa. https://soundcloud.com/nastyplay/nstyply-djis-keremi E kantika ta un simpel lovesong, […]
The Movement su di 2 single ta titula “Dushi Ban Sali Kumi”.
ChillingStation
July 26th, 2014
Met Trots presenteren we aan jullie onze tweede promotional track. “Dushi Ban Sali Kumi” Tekst/Melodie: Lovesz Emzs Arrengement: Raymond Martina aka On-Q Beatz In de loop van de dag is de volledige track te downloaden. We hopen dat ie goed in de oren zal klinken. […]
Rocco huntu ku Ritmo Real den “Hasi Amor Bailando”.
ChillingStation
July 3rd, 2014
No mester a warda hopi pa skucha un piesa nobo den bos di Rocco. Manera nos a bin ta bisando ku e agrupashon Buleria lo trese algu sexy i apart den nan piesa nan. “Hasi Amor Bailando” ta e di dos single di e agrupashon […]


text:
Atenshon!
Un grandi di Kòrsou i Antia a bai sosegá. Elis Juliana, konosí komo Òmpi Elis pa un gran mayoria di nos pueblo a fayesé mardugá di 23 di yüni na edat di 85 aña. Elis a sa di yuda nos pone paso na manera sistemátiko pa nos subi seru di sabiduria i di para pa loke nos ta. Un palabra di konsuelo pa su famia i pa henter pueblo di e islanan ku a yega di forma Antia hulandes. Resientemente el a risibí un doktorado honorífiko di Universidat di Kòrsou pa e gran trabou ku el a hasi riba diferente tereno ku tin keber ku identidat, literatura, antropologia, arkeologia, arte gráfiko, i arte plástiko.
Fiami un piki Piki ta e hèrmèn mas karakterístiko pa deskribí e proseder di Juliana komo inbestigadó ku a koba buska datonan di tradishonnan di Kòrsou. Pa komprondé e proseder menshoná ta sigui aki konsekutivamente:
• Inbestigashon i kultura, esta Juliana su mira riba sirkunstanshanan spesífiko di Kòrsou (i talbes djafó tambe) ku un bon inbestigadó mester tene kuenta kuné.
• Kultura di tapa kara i eufemismo ku ta mustra ku, debí na eksperensha doloroso di historia, bieunan no por papia di sièrtu tópiko.
• Método di rekolektá ku ta para ketu na esensia di metodologia di Juliana, den kua Eksperensha komo saber ta okupá un lugá sentral.
• Finalmente ta bini na òrdu e karakterístikanan dje ‘Estilo’ di komuniká di Juliana. Inbestigashon i kultura Pa hasi inbestigashon den kualke komunidat tokante kultura di pueblo, ta nesesario konosé reglanan vigente i relashonnan humano eksistente den e komunidat ei. Juliana su inbestigashonnan ta reflehá ku el a tuma tempu pa komprondé regla i hende di Kòrsou i hasi inbestigashon basá riba rèspèt. Na prinsipio di su aktividatnan Elis Juliana no a bai buska folklor, ni hasi inbestigashon. El a topa folklor na kaminda ora el a bai buska pa sa tokante kontament’i kuenta serka grandinan.
E desishon di Juliana pa hasi inbestigashon despues so kaba ta muestra di kurashi i di un mira hopi adelantá riba su tempu. Dikon?
1.- Pasobra den añanan sinkuenta ku Juliana a kuminsá bai serka grandinan pa mira i tende di nan no tabata usual pa hende lokal hasi e tipo di trabou ei.
2.- No tabata usual pa duna opinion di grandinan balor.
3.- No tabata kustumber pa duna kultura popular niun sorto di importansha.
4.- Pasobra Juliana a kana dilanti den un tempu sin komprenshon di sosiedat pa su aktividatnan, sin sosten gubernamental, sin medionan material i no material manera preparashon. El a habri kaminda pa mayoria di inbestigadó (kultural) di aki por a hasi nan trabou despues. Tur a hasi uzo – ku rason - dje base amplio ku Juliana i despues Juliana huntu ku Paul Brenneker a pone.
Ke men, den e sentido ei so kaba trabou di Juliana ta meritorio i ta reflehá su sentido pionero.
No ta tur hende tabata kontentu ku Juliana su aktividatnan: koba saka pasado por ta doloroso i tantu di pueblo komo di klasenan pudiente hende tabata par’é riba kaya hasi chèrchè di dje òf zundr’é i bis’é pa laga pasado na pas. Pero Juliana ta sigui i ta logra forma un kolekshon material i spiritual, tambe huntu ku Brenneker, asina amplio ku niun hende ni instansha no a logra nunka den henter Antia i talbes ni den Karibe.
Fiami un piki, poema patriótiko di Elis Juliana ta ekspresa dikon e ta uza e piki den su trabou di inbestigashon:
Segun e ta kawetá, puntra i studia e ta bin topa ku temanan ku kada bes ta bini bèk: moral, vanidat, inseguridat, miedu. E ta kuminsá puntra su mes dikon. E ta dal riba historia skondí i ta kuminsá koba saka kos na kla. Tin ora e mes ta spanta i asombro tambe ta kompañ’é hopi bes. I despues e ta bin sabi ku kolonisashon a afektá tur gremio, grupo étniko, edat, religion, klase ekonómiko. No ta pueblo negroide so tin sièrtu karakterístikanan. Transkulturashon a mishi ku tur hende. Niun hende no por skap’é i e ta pusha individualidat, boluntat i sintí na di dos lugá. E ora ei Juliana ta deskubrí aki hende ku personalidat di sples, skizofréniko, manera tin den tur pais kolonisá, pues tambe den nos Karibe. Hende ku ta buska un posishon fiho den un mundu destrosá i dividí. I e ta mira tambe na kuantu manera fuerte hendenan aki a resistí e proseso pa redusí nan sintí na opheto di manipulashon. E ta deskubrí i deskribí resistensha. E ta stima Kòrsou i ta mir’é ku wowo krítiko i no ta kompartí e opinion ku e ta eksagerá. “Mi no ta eksagerá, mi ta opservá.”
Illustrashon "Envidia"
OPI I-31 Kultura di tapa kara i eufemismo No ta posibel hasi inbestigashon bon sin sa kon aserká hende, komprondé di unda nan ta bini, kua ta e kuadro di pensa ku ta splika nan aspirashon- i aktonan. Pa hasié, mester komprondé mensahenan direkto i indirekto ku haña durante di inbestigashon. Eufemismo ta un forma di papia di grandinan ku Juliana a topa den su búskeda di balornan tradishonal. Su orígen ta bai bèk den kaso di Kòrsou te Afrika. Ta un forma di papia ku ta evitá konfrontashon skèrpi. Eufemismo riba su mes ta algu positivo i artístiko i ta arte praktiká komo tal tambe. Antes hende tabata duna hopi balor na ‘papia bunita’ i tabata konsiderá esnan ku tabata distinguí nan mes riba e tereno akí, komo artista. E papiamentu akí, kargá ku figuranan stilístiko, tabata basá tambe riba preokupashon dje efekto di palabra riba otro hende. Juliana ta deklará tokante forsa di palabra: “Ta palabra ku por lanta sintimentu hundu i variá den nos. Palabra ku hopi mas implikashon ku e palabranan mes. Ta palabra ku un laiko no por penetrá. Nos ta kontra nan den kantika di tambú tambe. P’esei tradukshon literal di nan no ta sirbi, pasó e kantikanan no ta bisa loke nan ta parse di bisa. I e kustumber akí ta bai bèk te den tempu di sklabitut. Bo ta haña eufemismo tambe den bida di tur dia” (EJ-JC 1986)
Illustrashon "Skol"
OPI IV-69
Dia Anita Abrikó, un señora pèrtinènt kantadó di tambú, su yu a sali na estado el a kanta: “Shonnan, m’a pèrdè mi rosa, yuda mi yor’é”, refiriendo na su yu.
Juliana a graba e forma di papia akí, el a registr’é den forma literal fo’i boka di grandinan den Echa kuenta ( Juliana: 1970), el a entrevistá nan tokante di esaki, el a siña uz’é, pasobra el a mira nesesidat di dominá idioma di grandinan. Eufemismo ta veila partinan skèrpi di papiá kita afó i tin, na mod’e papia, un bòm dòbel. Bo mester sa, pa bo por sa.
Kolekshon di poesia OPI-I Konosé hende ta nifiká konosé e manera adekuá pa papia ku nan. Gaña ta sobrebibí, p’esei no tin lugá pa bèrdat den bida. Bisa bèrdat por kosta bo bo bida. No ta bisa bèrdat pasó e ta duru i asta si bis’é, hende lo no kere bo, pasó bèrdat ta un kategoria no-eksistente. Den e kultura di tapa kara òf di kamuflahe no ta bisa kosnan na un manera direkto. Den OPI i e gran kamuflahe mi ta sita e provèrbio bèrdat no ta haña stul pa sinta òf papiadó di bèrdat no ta haña stul pa sinta komo punto di salida pa resumí e pensamentu sentral den e tres kolekshonnan di poesia OPI (Organisashon Planifikashon Independensha) di Juliana, esta eufemismo afrikano òf wega di tapa kara. Eufemismo afrikano den sentido di wega di tapa kara ta un palabra hopi uzá pa Juliana pa deskribí kondukta típiko di hende kolonisá. “Konfrontá ku un sistema di opreshon ku no tabata pèrmití ningun partisipashon di dje ku no ta trabou fòrsá, el a buska formanan pa adaptá pa e por sobrebibí. E sobrebibensia akí, marká pa silensio, pa papia sin bisa, pa wak sin mira i eksistí sin t’ei, a resultá alolargu den sistemanan di kamuflahe i destrukshon propio ku a pasa di tata pa yu.” (Clemencia,1989:41). Juliana ta splika e dimenshon mas profundo: “Mi ta mir’é dor di polítika di opreshon. No sklabitut riba su mes, pasobra tin masha hopi otro pais ku a biba ku sklabitut, ma hopi kos no a manifestá manera den nos. Afrika mes tabatin sklabitut. Por a konsiderá katibu, esnan presu di guera, kapturá den guera. Un hende ta bira katibu di un tribu ma e ta keda ku su derecho di hende sí. Si bo bai bèk den Beibel tambe ta papia di katibu. Asta tin figura ku tabata katibu i a subi bira rei. Ke men derecho di hende e ta keda kuné. Pero aki e polítika ku nan a husa ta asina denigrante, asina humiyante, mi ke men, pa shen porshento degenerá e persona ei. I mi ta kere ta dor di esei e influensha a keda asina profundo, pasó e polítika tabata bárbaro.”
(EJ-JC 1986).
Pueblo komo fuente E aserkamentu inbestigativo di Juliana ta di bai primariamente serka pueblo pa informashon, ehèmpel ku otronan ku a hasi inbestigashon despues, tambe a sigui ku éksito. Den prinsipio di su karera Juliana no a bai buska informashon pa analisá, sino pa mehorá i perfekshoná su presentashonnan.
Juliana i Brenneker
(man robes) kòmbersando
ku un di e grandinan ku el
a entrevistá El a skucha, opservá profundamente i destilá informashon ku na promé bista talbes hende lo no kapta. El a kuminsá pues komo persona interesá, ku un mente habrí ku a bai serka pueblo sin prewisio, pasobra el a mira nan sabiduria den nan aktividatnan - manera por ehèmpel dje echadó di kuenta – i a sa ku e por siña hopi di nan. Hopi bes su informantenan ta hende grandi. Tabata un desishon importante ku Juliana a tuma pa bai serka e fuente mas outéntiko i konfiabel pa haña informashon di pueblo: pueblo mes, talbes tambe e úniko fuente ku tabata na su alkanse. Rèspèt i takto Ku profundo rèspèt pa grandinan informante Juliana a bin komprondé den trato ku nan ku un bida so lo no yega pa e akapará tur kos ku grandinan ke kompartí kuné. E inbestigadó a desaroyá un aktitut di honra e personanan akí ku, den tur nan humildat, tabata sabionan p’e. E mes a adoptá aktitut di disípulo pa asina siña mas. El a siña delikadesa, diplomasia, tene kuenta ku sintimentunan, desifrá mensahe duná i no duná, sabi ki ora e keda ketu i bai bin bèk otro dia. Partisipashon Elis Juliana su método di inbestigá ta partisipativo. E no a skohe pa entrevistá hende, sino pa partisipá den nan bida. El a bai serka hende, kòmbersá, krea un relashon di konfiansa, tuma parti den nan aktividatnan, manera presensiá boutismo i tambú, sinta den shap pa opservá komportashon di buraché, kana den marshe pa komprondé kultura komersial. E ta kana den kunuku i bira un figura konosí tantu na Bándabou, komo Bándariba. E ta bai Boneiru, Aruba i Isla Riba pa siña konosé su opheto di estudio djaden. E ta mustra rèspèt pa informantenan i ta bai bèk kontinuamente serka nan. Asina a krese entre e i diferente di nan asta un relashon di amistat, manera el a stablesé ku echadó di kuenta kaminda e i su yunan tabata bai. Partisipashon i distansha Juliana a para na distansha di Kòrsou i mira Kòrsou, sin laga nunka di ta parti di dje. E tabata paden i tòg pafó: partisipá i mantené distansha. E tabata ophetivo i tabatin distansha inbestigativo, pasobra e tabata konsiente ku esaki ta nesesario pa e inbestigá bon. Juliana a krea dos figura fiktisio, Wazo i Ompi Elis, pa e apliká e distansha akí na un manera kreativo. Riba su mes tambe e ta hasié: “Mi ta mésun baina ku tur otro. Mi tambe a hunga komedia di fiesta grandi di risibiment’i yu.” Eksperensha komo saber Den kaso posibel i/òf nesesario Juliana a praktiká e tereno di siensia òf arte pa e haña dominio riba e materia. El a tuma tempu pa siña di otronan, por ehèmpel den kaso di ekskavashon arkeológiko, toka muzik di zumbi, traha benta òf otro instrumènt.
Tokando benta Juliana ke pa su mensahe yega bon i e no ta spar tempu ni energia pa pèrkurá ku esaki ta e kaso. Asina e ta siña pinta, skulpi, dramatisá. E ta drenta den kueru di un personahe i bira e personahe pa e por present’é k’e mayor kredibilidat posibel. Ta p’esei ora e divulgá algu, e ta hasié ku outoridat di eksperensha, no solamente a base teóriko. E ta skirbi òf publiká di otro forma riba e material i e ta bini bèk ariba ora e tin mas informashon, agregá, amplia i splika i re-publiká. Tur esaki ku integrashon di su eksperensha den su publikashon. Entrevista i idioma dòbel Den Guia Etnológiko I, dediká na instrumènt di muzik di Kòrsou, Juliana ta splika ku presishon sientífiko okashon, funshon, forma, uzo, orígen, manera di traha i desaroyo di bastèl, matrimonial i otro instrumènt. Aparte di esei Juliana ta dediká hinter un kapítulo na inbestigashon, poniendo hopi énfasis riba rèspèt pa hende entrevistá, koutela den buskamentu di informashon i forma di hasi pregunta. Segun Juliana den pasado hendenan interesá den estudio di folklor a kometé hopi eror. No por hasi bieunan pregunta den forma demasiado direkto, sin takto òf outoritario: “E problema ta sinta den e echo ku bieunan di kunuku, pa sierto delikadesa relashoná ku nan pasado lo no kontradesí un pregunta ya afirmativo di un persona kende di antemano a wòrdu konsiderá di lo mester ta muchu mas eduká i sabí ku nan. Otro punto ta ku e bieunan no tabata kustumbrá o sinti e nesesidat pa splika ‘na plaka chikí’ kosnan ku pa nan tabata lógiko i simpel. Riba un pregunta ‘Kiko ta Seú?’, e kontesta por tabata ku sierto asombro di lógika: “Seú? Seú ta seú no? N’ ta ko’i puntra. Di masha importansha ta e faktor ku bieunan di kunuku tabatin kustumber tradishonal pa asosiá un kos ku otro. Por ehèmpel: den sierto konteksto e mes instrumènt tambú tabata wòrdu yamá kueru, tobo, barí, bastèl i tamburein. Sierto momento e laiko ta hañ’é den un awa trubel sin e mes nota (…) pa despues para firme ku ta asina e informante a splik’é. Un palabra o nòmber por a enserá un situashon ku mil i un aspekto pa bieunan di kunuku.” (Juliana 1976b: 25-26). Asina tambú por tabata instrumènt, tipo di baile, muzik òf kanto na pleizí di fin di aña. Ora un bieu bisa ku na seú ta toka bastèl, mester komprondé ku ta balia bastèl.
Juliana ta duna ehèmpel di koutela nesesario den interpretashon di informashon:
- Seú no ta igual na wapa. Wapa ta kanamentu den fila òf grupo, kompañá pa tambú, kachu, agan. Seú ta kulminashon di wapamentu. E baliamentu, ku mésun instrumèntnan ta mas será awor, ta serená.
- Den dianan promé ku wapamentu i seú tabata toka bastèl komo un yudansa rítmiko ora tabata buska inspirashon pa komponé kantikanan makamba. Pa motibu ku tabata komponé kantika ku yudansa di bastèl tabata yama e kantikanan kantika di bastèl òf simpelmente bastèl.
- Den wapamentu ta kanta guene, kantika di orígen afrikano ku bieunan so por splika, pasobra tabata lenga sekreto di katibunan. Kantikanan pa serená, yama makamba. Nan no tabata na lenga sekreto, pero nan nifikashon ta eufemístiko, Juliana ta splika, i no ta bisa loke nan ta parse di bisa:
Ku sambarku di shete stribu m’a yudabu sera tranké
Awó ku pampuna ta na ranka b’a mandami pa mi mama.
[Shete luna largu m’a drumi ku bo.
Awor ku mi ta na estado, b’a kore ku mi.]
Pintura "Tamburero" Ke men den inbestigashon mester ta alerta tambe pa e echo ku uzo di idioma figurativo ta hopi bibu den kultura di Kòrsou kaminda papia dirèkt ta kasi méskos ku papia palabra malu. Tambú ta tera gordo pa idioma figurativo yang'aden. Por ehèmpel un aña un tema hopi gustá pa tambú di fin di aña tabata e skandal dje hòmber ku riba nochi di boda ta haña desepshon pa loke ta toka virginidat di su kasá i ta sali na kareda bai kas di mama bèk:
Djul a kore
Djul a kore na pidjama te na Nono
Djul a kere ku Rosá tin asá.
Djul a kere ku Rosa tin stobá.
Ma ora Djul a yega
lugá ta kadushi sin piská.
Koro:
Ka’i Nono ka’i Nono nos ta bai.
Juliana ta kouteloso relashoná ku su mes tambe. Na fin di su tratado Matrimonio i Parto, basá riba entre otro riba entrevista ku señora Virginia (Bir) Blanken di 73 aña bibá na Kuraspè, Juliana ta relativá e informashon duná i ta invitá pa sigui buska: “ Finalmente ta bon pa anotá ku e outor ningun momentu so no ke pretendé ku e anotashonnan akí di nos kustumbernan di ántes, relashoná ku matrimonio i parto, ta kompleto. Pues mester konsiderá e estudio akí un resúmen di algun di nos tradishonnan mas popular.” (Juliana 1988b:35) Forrrrma di papia Elis Juliana a bin komprondé e ‘forrrrrma di papia’ via su trato ku bieunan. E mes a siña ku ora e komprondé algu di un manera, por bien ta ku ta di henteramente otro manera e mester mira e asuntu. El a yama e forma di ekspresá tambe un forma masha apstrakto i ta haña ku p’esei bo mester paga tinu pa no anotá i interpretá literalmente loke e shon bisa. I un otro ‘forrrrma di papia’ ta kanta. P’esei e bisá: ”Mi t’ei papia un palabra,” ora ta bai kanta un kantika. I letra di kantika tambe ta komprendibel solamente pa esnan ku sa.
E énfasis masha grandi ku Elis Juliana ta duna e ‘forrrrma di papia’ akí ta pidi pa pone atenshon separá n’e. E ta un ekstenshon dje bòm dòbel menshoná anteriormente.
“I e forrrrma di papia tabata masha importante. Ku si bo n’ sa, bo ta kometé kualke eror. Por ehèmpel nan ta bisa bo ku buriku ta hala kas.(…) kasnan di kunuku di ántes (…). Si nan bisa bo ku buriku ta hala kas, bo tin e tendensia di komprondé ku e buriku ta bai pusha e kas hal’é un banda. Nò, tabata anochi, papiando di spiritu. E burikunan ta kana, ta kana den tur bario. Nan ta pasa banda di e ka’i kunukunan.
I pasando banda di e kas, nan ta frega nan banda di kurpa na e kas, nan ta grawatá (…) nan kurpa asina. Anto den moda di papia di pueblo ta buriku ta hala kas. Ma abo lo komprondé ku ta e kas buriku ta hala pone un banda. Wèl sort’i kosnan asin’ei bo ta bin siña. Puntra ta nifiká demostrá bo ignoransia, alabes bo interes pa sa mas. Anto nan ta sinti nan gosá ku nan sa mas ku bo. Pero si bo no puntra, nan ta tuma ku bo sa. Esei ta importante, pa bo sa unda i kon bo puntra. Pa bo no puntra den un forma ku bo ta ònbeskòp òf bo ke hasi interesante òf ku bo ke bisa nan gaña nan ta gaña. Bo n’ komprondé? (…) Pa bo no ofendé nan. Nò, bo mester puntra nèchi.” (EJ-JC2002) Método di rekolektá “Brenneker tabata mas riba e kolekshon di kantika bieu anto ami ta’ ta mas bien riba kuenta i historia. Nan a bin meskla. Asina nos a kuminsá ku nos a bin djòin.
Nan a bin meskla den otro den sentido ku tur kos nos tabata graba warda. Pero enprinsipio e tabatin kantika di hendenan di ántes di pueblo, tur sort’i kantika.
Kantika di trabou, kantika di kunuku, di kas (…) anto di mes e parti di historia ta bin aden. E ora ei nos ta bin djoin. (…) artefakto tambe (…) ora bo ta bai nan ta regalá bo ki-ku-ta.”
Naturalmente tabatin diferensha den manera ku hende tabata trata Juliana i Brenneker, siendo Brenneker saserdote. Sinembargo no den kon dispuesto hende tabata pa kompartí informashon. Un faktor di tene kuenta kuné ta di mes e echo ku Brenneker ta originalmente di Ulanda i su idioma materno no ta papiamentu, loke hopi biaha tabata pone ku Juliana mester korigí malkomprondementu serka Brenneker.
Den splikashon di Juliana kon e/nan a traha ta resaltá diferente aspekto importante manera e relashon di konfiansa, rèspèt i kariño mutuo ku nan a stablesé ku nan informantenan, tambe e atenshon pa konsiderá tur lugá i opheto un posibel fuente di informashon
Elis Juliana i Paul Brenneker “Si, kòmbersando riba diferente kos. Kosnan ku nan no ta uza mas, nan ta duna. Nan mes ta bisa: Ai, masha ten nos no ta uza e kos ei mas.
Ai, e ta tirá den mangasina bieu aya tras ayá. Nos por hañ’é? Sigur no!
Nos ta yena…mi ta bai ku mi pikòp, mi ku Brenneker. Ai, nos ta yena pikòp yen yen. Tur sort’i kos. Artefakto bieu. Enprensipio tabata fensu, diferente tipo di fensu, kosnan chikitu, her’i strika. Anto poko poko e kosnan a bira mas i mas i mas i bo wowo ta habri. Tabatin tempu (…) mi a bai lentfel, tin bia mi ku Brenneker. (…) nos ta mira diferente artefakto bieu di palu o loke sea. Nos ta kue nan. Konfó. Ki-ku-ta.
Nos ta’ bai lentfel hopi. Tur e kosnan ta na Museo. Den kua bario ta’ kolekshoná mas tantu? Kunuku (…) ta masha difísil bisa kuent’e mas tantu. (…) Na Bandariba, henter Bandariba, Bandabou tambe, n’ tin un lugá spesifik. Na kunuku nos tabata kana i nos tabata…hopi biaha kas bashí o sea kas bandoná. Tin biaha famianan ta bandoná (…) e.. ka’i kunuku di nan bai traha nan kas modèrno anto nan ta laga e mangasina o sea e kas bieu mes pa su kuenta ta para putri. Den e (…) kas bieu bo tabata haña diferente artefakto, tirá … pa kaba na nada. Tin biaha eh.. nos tabata drenta kue sin puntra…. eh pa kos no bai pèrdí, no.
Bo por yam’é hòrta, pero mi ta drenta di bentana, Brenneker ta duna mi su apsolushon.” (EJ-JC2002)
“Nan tabata risibí nos ku masha kariño. Nos mester bebe kòfi. Trata nos masha masha masha bon. Nan mes ta bisa nos: Brenneker ta bini otro siman?
(…) Nan ta warda nos bini. Kòmbersá. Tin hende ta konta bo henter nan bida. Ta masha bunita ora un hende ta konta bo. Tabatin un señora por ehèmpel ku ta’ konta su bida di A te Z, delaster un kos. Kon el a namorá, kon el a kasa, kon el a haña yu, (…) delaster un kos. E tabatin un gana (énfasis JC) di deshogá.
Nos tabatin hende siegu, un muhé siegu, nos a bai serka dje. Hendenan tabata gusta tambe pa regalá nos kosnan…nos por yama nan antik? Kosnan di uzo ku nan no ta uza mas. Ku a bira bieu. (…) nan yunan ta bisa nan: tira nan afó. Nan ta bisa: nò, nò mi n’ ta tira nada afó, Brenneker ta bin. Por ehèmpel un hende e ta blo pensa un kos pa regalá nos. E n’ por haña un kos bieu, el a regalá nos e kòpi k’e skòter k’el a haña dia el a kasa (…) na aña bintinan ei. B’a komprondé, sort’i kosnan asin’ei.” (EJ-JC2002)
Juliana i Brenneker a ekstendé nan aktividatnan na Boneiru i Aruba tambe, ku eksperensha paresidu na Kòrsou. Hende dispuesto na duna, na kompartí informashon.
Na Boneiru Juliana i Brenneker a yuda lanta museo folklóriko i na Aruba a kontribuí den trabounan, dunando konseho. E artefaktonan a keda Boneiru i Aruba.
“Na Boneiru tambe. Aya nos a kuminsá ku un museo.
E museo a kuminsá masha simpel (…). Na Playa, nos a
haña un lugá pegá ku… fòrtinan ei. Einan nos a haña un
lugá chikitu, den un kantor chikitu (…) eiden nos a kuminsá…ma…despues e kos a bira manera ken ta nombra pa e lugá, k’e kosnan ei. E kos a bira polítika entre nan ku nan k’e kosnan ei.. Kon a para mi n’ sa.(…). Si, e t’ei. Nan a yega di manda pa mi un rekonosementu.
Nos tabata bai Boneiru (...) Aruba tambe, pasó mi ta’ traha na Ruba tambe den arkeologia. (…) haña artefakto di Ruba tambe, sigur no!
Nos a stimulá diferente kos na Aruba pa nan interes. Mi a deskubrí diferente pintura di indjan na Ruba huntu ku dr. Glazema di Ulanda. Tin hende aya ku no ke kòrda awe nada mas ku nos a hasi den Antia. (EJ-JC2002-2003)
Juliana i Brenneker tabata hasi inbestigashon dje artefaktonan di tantu Kòrsou, Boneiru, Aruba i Isla Riba. Tin biaha tabata buska i haña informashon dje artefakto mésora. Di otronan ainda mester kaba di kompletá nan inbestigashon.
“Eh..ya.. ta’tin eh..fonograf ku nos a haña, nos a hib’é un be museo. Tabata anotá nòmber di e persona i e fecha. Mi n’ sa kon leu eseinan a bai. Esaki por ehèmpel ta un ku mi a kumpra serka un shon na Bandariba. Mi ke ku ta 40 heldu m’a paga p’e. (…) Ke men tabata haña di regalo i kumpra. Brenneker tabata duna sèn. Esaki ami a kumpr’é serka e shon despues di hopi yoramentu. (…) no k’e tabata asinakí. Ta’ta un kos gewon tirá den kurá. Anto (…) m’a bin laga poler e.., drech’é. Loke ta motor k’e kosnan ei, mi mes ta mekániko p’e parti ei, pasó mi ta ‘instrumentenmaker’, mi sa kon pa drecha un kos ku e ta funshoná te awe. (EJ-JC2002) Konsistensia Juliana ta inbestigá un tópiko mas ku un bia, bolbe bin bèk ariba, drecha. E tin hopi pasenshi i ta konsistente. Un ehèmpel ta e Muestra parti di inventarisashon entrevista grandinan menshoná anteriormente. Por mira ku Juliana a kubri tantu Bándabou, Bándariba, Boneiru. E inventarisashon kompletu ta revelá ku el a kubri ademas tur parti di Kòrsou, Boneiru, Aruba i Isla Riba. Juliana ta sondia tereno, lesa, studia, papia ku informante i bolbe bèk. Su konsistensia ta riba fuente di informashon tambe. Juliana ta keda fiel na su prinsipio ku rikesa di folklor ta serka bieunan i pueblo e ta. E ta konsultá fuentenan ofisial pa por ehèmpel verifiká dato òf nan mira, pero no pa atribuí na nan outoridat di interpretashon di bida di pueblo. No ta tur ora élite a apresiá e konsistensia akí. Kontinuidat Estudio di folklor ta un kos serio pa Elis Juliana, méskos ku su afan pa kambia e manera ku hende ta pensa di nan mes. Pa trese kambio mester praktiká kontinuidat. P’esei mester keda bati ku mukel i wei riba kabes di hende pa nan komprondé, manera portada di su kuater kolekshonnan di poesia krítiko OPI (Organisashon Planifikashon Independensia) ta mustra. Diferente dje publikashonnan di Juliana ta sali den seri:
- Añanan largu di publikashon for di dékada sinkuenta te awor di artíkulo i poesia den Social y Cultura. Revista ilustrá, independiente y di interes general, den La Prensa, La Cruz, De Klok, Beurs- en Nieuwsberichten, Antilliaanse Cahiers, Cadushi, Ruku, Watapana:Revista kultural antiyano, Amigoe, Kristòf i hopi otro plataforma kultural mas ku un karakter mas insidental.
- Tres tomo di potrèt folklóriko di palabra Wazo riba ròndu.
- Kuater tomo di kolekshon di poesia OPI.
- Tres Guia Etnológiko, di kua e intenshon tabata un seri di 10 riba diferente aspekto di folklor lokal.
- Dos Verso pa mucha.
- Hopi artíkulo riba tambú, religion, muzik di zumbi, brua, morto, fingimentu, temanan ku ketu bai ta keda bini bèk.
- Añanan largu di programa di televishon i radio pa mucha i adulto: Nos tera, Sòpitu kultural, Mei ora chikí ku Ompi Elis, Mei ora chikí ku Elis Juliana, Ban bèk.
- Kreashon dje dos figuranan fiktisio Wazo i Ompi Elis komo elementonan ku por garantisá kontinuidat permanente.
- Eksposishonnan konstante lokal i internashonal di pintura i skultura pa duna mensahe ku plástika.
- Presentashon/charla/resital kontinuo lokal i internashonal.
- Yudansa na studiosonan, hóbennan pa sigurá ku e informashon ku e ta disponé di dje ta keda sirkulá den komunidat, tambe pa generashonnan futuro.
Esei bo ta bin sa despues
Kolahe di diferente obra di Elis Juliana Juliana su ponensia ta ‘Esei bo ta bin sa despues’. Esaki pasobra ta despues di kòmbersá ampliamente ku pueblo el a bin sa kuantu elemento importante di kultura e mes a komprondé despues dje proseso akí numa. Ku anke e ta miembro dje komunidat akí ku bista pa hopi aspekto di tradishonnan, esei ainda no a hasi ku e tabata komprondé hopi asuntu. Ta hopi trabou arduo a transformá i tuma forma di kalidat. Informashon a bira komprenshon. Ta despues el a bin sa. Su rondanan di buska informashon a transformá den sa i sa ta loke e manera ku Elis Juliana a hasi inbestigashon tabatin komo resultado.


text:
Relaciona cu un accidente den trafico cu a sucede riba 3 di Juni pa 3’or di atardi riba caminda di Pastoor Hendrikstraat na San Nicolas dilanti YMCA, e peaton cu a wordo alcansa pa un auto a fayece na Hospital. Dia 4 di Augustus 2015 pa 8:32 anochi, Sr. Sergers den presencia di famia a constata morto di Derek C Levestone naci 1 Februari 1956. E victima tabata riba mashin na hospital for di dia di e accidente unda e no a lanta mas.
Esaki tabata e caso unda e chauffeur a dal e victima cu auto y a core bay. Den nos edicion di mañan nos lo duna mas informacion di e caso aki.


text:
Aboná riba Revista DESIREE
Si, mi kier aboná riba e revista kulinario DESIREE
i risibí 4 edishon via pòst.
Kondishon di abono:
E revista akí ta na PAPIAMENTU.
E abono akí ta bálido pa 4 edishon.
E abono ta inkluí gastu di banko + gastu pa pòst e revista.
E abono ta bálido momentu ku nos risibí e pago.
Manera nos risibí e pago nos ta manda un e-mail pa konfirmá e abono.
Momentu ku nos risibí e pago, e abono ta konta pa e siguiente edishon di e revista.
Momentu ku ta bai kambia di adrès, mester avisá nos 3 siman promé ku e revista sali.
Nos no ta responsabel si e kambio di adrès no a sosodé na tempu i a pòst e revista pa e adrès bieu.
Mi a lesa i aseptá tur kondishon di abono.
Abonado internashonal:
For di otro partinan di mundu tambe por aboná riba nos revista.
Manda nos un e-mail i nos lo manda informashon i preis.
Pues tur Antiano rònt mundu por aboná riba nos revista DESIREE.
Preis di abono pa 4 edishon inkluso gastu di banko i pa pòst e revista:
Kòrsou NAfl 62.00
Aruba NAfl 104.00
St. Maarten NAfl 104.00
Boneiru USD 58.50
Merka USD 75.00
Canada USD 75.00
Caribbean USD 70.00
KONTAKTO
Desiree's Gourmet
P.O. Box 8188
Curacao Dutch Caribbean
E-mail: info@desireegourmet.com
Maduro & Curiel’s Bank Curaçao
Number di kuenta 21265204
SWIFT: MCBKCWCU
Korda pone bo nomber i adres tambe aserka momentu ku bo ta deposita e montante riba nos kuenta di banko na Korsou.
Korda manda nos un e-mail tambe pa bisa ku a deposita e montante riba nos kuenta i konfirma bo nomber i adres.
E-mail: info@desireegourmet.com


text:
Apresiabel Empresario,
Mi sa ku bo tin algun kliente kaba ku ken bo ta hasi negoshi – pero mi tin gana di sa si nan ta kumpra sufisiente di bo produktonan òf servisio manera lo bo ke…
Hopi empresario ta traha duru pa haña mas kliente, ku e speransa ku nan lo bai kumpra mas tantu serka nan. Nan ta deseá esaki pa asina nan negoshi tin sufisiente sèn pa paga tur resibu, pa nan mes por kobra un sèn na drechi, pa nan por kuida nan famia finansieramente, pa nan por kore un outo nèchi, i asta bai ku un fakansi di nan soño… pa hasi nan bida mas fásil i mas mihó… pa evitá di tin demasiado debe personal i problemanan finansiero.
I asina nan ta invertí hopi plaka den hasimentu di propaganda tradishonal pa haña mas kliente… pero ora ku nan a hasi tur esei…
E PROPAGANDANAN NO A ATRAÉ SUFISIENTE KLIENTE
PA NAN HAÑA SUFISIENTE BENTA, ANTO AWOR
TA BRINGA NAN NEGOSHI TA BRINGA
PA PARA RIBA PIA, PERO E TA SERKA DI DAL ABOU!
E “Soño pa logra Éksito” a para bira un berdadero frakaso (kisas asta un pesadia)!
MI SESHON DI ANÁLISIS PA MEHORÁ EMPRESA DI 45 MINÜT POR FIN LO POR
YUDA BO HAÑA MAS KLIENTE KU LO GASTA MAS PLAKA DEN BO NEGOSHI
Den ménos ku 1 ora, mi por hasi bo algun pregunta, analisá métodonan pa haña mas kliente i mas benta. Ademas e lo saka na kla tur e chènsnan pa bo traha mas plaka ku bo no ta usa òf ta usa muchu tiki ku bo tin den bo kara, ku bo no ta mira mes. Lo mi duna bo konseho pa bo bin bei i kuminsá mira nan i asina mustra bo kon for di awor, bo por mehorá bo negoshi ku e kapasidatnan di traha plaka ku bo tin kaba den bo man.
“INKREIBEL!”
Doñonan di negoshi ketu bai ta keda bisa: “Mi’n por imaginá ku mi por a hasi ESEI den mi negoshi, anto ku e mes klientenan ei ku mi tin. Inkreibel!”
Mi ta primintí bo ku bo tambe lo haña ku ta inkreibel ora bo pasa dor di mi Seshon GRÁTIS di Análisis pa Mehorá Empresa di 45 Minüt.
Pa traha un sita pa bo Seshon di Análisis pa Mehorá Empresa di 45 Minüt, yama 868.5600 òf manda un e-mail na: info@bizsolutionshop.com ku e tema: Interes.
Pero HASI LIHÉ i no TARDA! Mi por yuda SOLAMENTE e promé 25 empresarionan ku tuma kontakto ku mi mesora.
Tur sobrá empresario lo mi mester pone riba wachtlijst te ora mi tin tempu disponibel atrobe.


text:
The best dentists & hygienists in Curacao
Bon bini na e web-sait di Dental Clinic Chong and Associates. Nos klinika dental tin fasilidat nan moderno y komfortabel, ku un tim di profeshonal nan ku ta tuma nan tempu pa skucha y waak bo, pa asina ofrese bo tratamentu di haltu nivel personalisa pa abo.
Dental Clinic Chong and Associates tin un amplio gama di tratamentu dental, tantu general, preventivo y kosmetiko den un ambiente relaha, usando lo ultimo den teknologia. Sea ku bo ta bishita nos pa bo limpieza y kontrol regular di djente di kada 6 luna, of kwalkier otro tratamentu manera yena djente, seyante, korona, veneers pa hasi djente bunita, tratamentu di nervio, hasimentu di djente blanku, of tratamentu di problema nan di karni d djente; of den kaso ku bo a perde djente i ku bo mester pone nan bek nos por ofrese bo bridge nan figo, of implante nan na e luga nan kaminda no tin djente, of bridge nan y plancha pa kita y bisti; e opshon nan ku tin ta hopi y nos tim di profeshonal nan tin e enfoke di dunabo kwido dental di e kaldidat mas haltu.
Hopi hende no ta realisa e tantisimo riesgo nan di salu general, ku tin relashon ku malesa nan di djente y karni d djente. Si bo a ripara ku bo djente nan ta birando los, bo karni djente ta sangra, bo djente nan ta sensibel of morde ora ku bo ta kome of bebe, fabor di kontekt nos pa traha un sita pa diskuti bo nesesidat nan di salu di bo boka y djente nan.
Nos kompromiso ta serio pa yuda bo sinti bo comodo durante di bo tratamentu di djente, pa asina yuda bo mehora bo salu di bo boka.
Danki pa bishita nos web-sait. Sinti bo asina bon di yama of e-mail nos si bo tin kwalkier pregunta!
Na DentalClinicChong.com bo tin akseso na:
Home


text:
Saludo,
Mi kier yamabo bonbiní na bonfm.com.
BON F.M. 102.7 ta un emisora di radio di Boneiru for di 1995.
Dia 6 di sèptèmber 1995 e emisora aki a kuminsa ofisialmente ku su transmishonnan. Ta trata aki di un emisora ku ta duna informashon den boletinnan di notisia i otro programanan informativo.
Tambe mi por bisa ku e emisora aki ta ofresé su oyentenan un selekshon di músika antiano, karibense, latino-amerikano i merikano.
Kada dia nos ta hasi esfuerso pa Boneiru tin un BON radio, pa asina kumpli ku nos meta i nos nomber.
Mi ta deseabo hopi plaser ku bonfm.com.
Carmo R. (Bubui) Cecilia
Direktor Bon FM
Kaya Irlanda 11
Kralendijk, Bonaire, N.A.
Telefon: 717-2102
Fax: 717-2002
E-mail: bonfm@hotmail.com


text:
Un estilo di bida bon, cu un bon alimentacion, movecion y bon custumbernan por reduce nos riesgo di haña malesanan den futuro, manera problema di curazon, diabetes, osteoporosis y otronan. Nos ta kiko nos ta come!
Comiendo bon, nos ta reduce riesgo pa un ataka di curazon. Cu landamento, ciclismo, jogging, baile, canamento y un cantidad di otro actividad nos por yuda nos curazon. Si ta un programa di ehercisio structura of simplemente parti di nos dia diario, tur actividad fisico ta yuda haci un curazon mas saludabel. Tambe un estilo di bida cu un bon alimentacion y ehercisio ta alimenta henter nos curpa
y mente
!


text:
Lagami bisa esaki prome cu tur cos: mi gusta piscamento. E ta relaha mi y loke mi ta catch (si mi catch algo, puntra esnan numa cu sa bay tira liña na baranca cu mi con plega mi ta) ta baha bon, pasobra t’ami a pisc’e. Mi tin respet tambe pa e ofishi di piscador. Fuera cu e ta un tradicion cu ta di nos, e ta un obra cu tin su riesgonan economico y peligernan cu mayoria di nos nunca lo por compronde full ya cu mayoria di nos no ta durf sali den un boto chikito bay 7, 8 miya pafo.
Tempo mi tabata chikito mi tabata haya hopi zuiver ora cu corant tabatin un portret di un tribon grandi cu a wordo hiba tera. E tabatin algo di, ‘wow, e co ki tabata hopi peligroso y mi lo kier hacie un biaha tambe.’ Pa hopi tempo mi tabata fascina cu tribon, juist pasobra e ta grandi y lihe y cu djente skerpi cu por matabo den un hap. Pero esey tabata tempo mi tabata mucha, y mi no tabata sa miho. Temponan aya nan tabata trece mas tribon aden tambe.
Awemainta ora mi a wak e pic di e tigershark grandi cu nan a trece canto, pa e mesun placa ta un alien for di Pluto nan lo a bin cune. Asina hopi tempo mi tabatin sin wak un. Y esey ta loke a dunami rabia. Pasobra matando e tribon aki bo ta of asumi cu ainda tin abundacia den lama, suficiente a lo menos pa bo bay traha poco balchi cu keri keri di e bunita y mahestuoso animal aki, of bo sa juist masha bon cu nan ta cabando – y hende di lama no ta bobo, nan ta bon aware cu piscamento mecanisa y factornan ambiental ta haciendo lama mas y mas bashi -, y toch bo ta mate. Pasobra ‘laga pa ken’, kizas e expresion mas infantil, destructivo y retrasa den nos vocabulario. Orguyo ami por compronde ainda, pero hopi mas bunita lo tabata e common sense cu net un bestia asina bo tin cu respeta y laga pa kizas un dia den futuro tin suficiente atrobe pa hustifica un matanza. Te ainda no tin ley ni castigo pa mata tribon, tortuga y otro bestianan cu no tin hopi mas di nan den lama, pero loke si tin ta e cantidad di hende cua subi riba facebook y condena e matamento di e tremendo tigershark aki. Esey kiermen cu por ta un dia lo yega cu di berdad, pa ley y cu enforsamento, porfin nos por cuminsa protehe nos flora y fauna.


text:
10 Eror GRAVE ku Mayoria Hende Ta Kometé
den Asuntu di Belasting i Kon pa Evitá Nan
Bo tambe sa kometé eror i a bin ta pèrdè HOPI sèn? Awor si bo ta keda kai lat ketu bai, ta yega un dia ku nan no ta duna bo bo sèn bèk ku un dia bo tabatin derecho riba dje!
Ku otro palabra, e sèn ta kaduká gewon! Esei sí no ta leuk.
Bo ke sa ta kiko ta e 10 Eror GRAVE ku Mayoria di nos ta Kometé?
Por fabor wak e vidio akí, dor di primi riba e palabra vidio na koló blou.
Si bo gusta e vidio akí, bo ta liber pa hasi un di e 3 kosnan aki:
1. Yama nos òf e-mail nos pa un sita personal, ya nos ta yuda bo wak na unda ta tur e kamindanan ku bo por skapa belasting
2. Yama nos òf e-mail nos pa nos papia na e kompania kaminda bo ta traha
3. Yama of e-mail nos na e organisashon ku bo ta pertenesé na dje (sindikato, di penshonado etc. etc.)
Si bo ta deseá di bini un sita serka mi pa yuda bo BAHA bo Belasting, tin algu ku mi tin ku laga bo sa. Klientenan ta pagando mas ku ANG. 1.000,00 pa haña konseho serka nos.
Pero djis p’e echo ku bo a pidi pa haña nos Guia Grátis i ademas wak e vidio pa bo sa ta kua ta e 10 Eror Grave ku mayoria di nos ta kometé, bo tin chèns pa papia ku mi personalmente, tratando BO kaso spesífiko pa resolvé tur bo problemanan di Belasting pa SOLAMENTE ANG. 250,00 inkl. OB.
Pero hasi lihé! Mi no sa te ki dia lo mi permití e oferta aki keda na vigor.
Yama nos na 766.5600 of manda nos bo e-mail na: info@bizsolutionshop.com.
Si bo ke pa mi yuda bo, mi ta na bo òrdu!


text:
Search
Follow Us!
-
Join Our Newsletter!
Recent Comments
Archives
- July 2015
- June 2015
- May 2015
- April 2015
- March 2015
- February 2015
- November 2014
- October 2014
- September 2014
- August 2014
- July 2014
- June 2014
- May 2014
- April 2014
- March 2014
- February 2014
- December 2013
- September 2013
- August 2013
- June 2013
- May 2013
- April 2013
- March 2013
- February 2013
- January 2013
- December 2012
- August 2012
- July 2012
- June 2012
- May 2012
- April 2012
- March 2012
- February 2012
- January 2012
- December 2011
- November 2011
- October 2011
- September 2011
- August 2011
- July 2011
- June 2011
- May 2011
- April 2011
- March 2011
- February 2011
- January 2011
- December 2010
- November 2010
- October 2010
- September 2010
- February 2010
- December 2009
Links
PollsLoading ...
-
Category Archives: Desaroyo di Bida
Djis Biba Bida
Ta zomer, na Hulanda, Y mi ta kinipi wowo, Cu bida.
Bida ta leuk! Continue reading
Posted in Amor, Articulo, Desaroyo di Bida, inspiracion Tagged pensamento, Poesia y Storia, sabiduria Leave a comment
Awe Mitch Henriquez ta jega cas, ban companj’e den un caminata di silencio.
Mitch su mama Maria y demas famia a pidi pueblo pa companja nan den un caminata silencioso na jegada di e curpa di Mitch. Continue reading
Un bela pa Mitch y e dolor y balentia di un mama
Mi ta wak e mama, para cu un bela den su man banda di e potret di su yiu cu a muri bou circumstancianan asina violento y mi ta pensa ‘Ki balente e mama aki ta, di por para akinan cu un bela pa su yiu, mientras su curason lo ta kibra den mil pida. Continue reading
E morto tristo di sr. Mitch Henriquez
Mi ta puntra mi mes con hopi BIDA di un ser humano ta bal pa e polisnan involvi den e morto tristo di sr. Mitch Henriquez. Continue reading
Posted in Desaroyo di Bida Tagged abuso, abuso di polis, abuso di polis na Hulanda, Mitch Henriquez, violencia Leave a comment
Dia di Hende Muhe y e realidad tristo di hopi muhe rond mundo.
Muhe ta manda mundo? No, muhe ta carga mundo. Continue reading
Posted in Desaroyo di Bida Tagged Aruba, balor, Comunidad, Dia di hende muhe, famia Leave a comment
60 y no regrets
Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur. Continue reading
Posted in Articulo, Desaroyo di Bida Tagged 60, amor, Bida, bunitesa, edad no ta conta, pensamento, sabiduria, sub-conciencia, taboe, trankilidad 1 Comment
Podise tin un les den e Ayo na Rio Grande
Nos herencia cultural ta hasi nos conciente di nos cultura y nos historia. Pesey ta importante pa nos cuida y preserva nan. Continue reading
Posted in Amor, Desaroyo di Bida, Nos Planeta Tagged arte, Herencia Cultural, Rio Grande Leave a comment
Un mucha cu ta planta berdura, ta come berdura
Un mucha cu ta planta berdura, ta come berdura Continue reading
Posted in Desaroyo di Bida Tagged Comunidad, cuminda, dia di alimentacion, educacion, famia Leave a comment
MH17 y e dianan cu mundo a para keto den dolor mutuo.
E dolor di e perdida di e hende stima expresa den asina tanto forma, unda rasa, pensamento y religionnan ta topa otro den harmonia Continue reading
Posted in Desaroyo di Bida, Dios den bida diario Tagged balor, Bida, Ingrid Werleman, memorial, MH 17, mundo, pas Leave a comment
E buskeda pa un mundo inocente cu casi ya no ta existi.
e mucha cu ta e guardian di nos consenshi Continue reading
Posted in Desaroyo di Bida, inspiracion, Nos Planeta Tagged amor, Bida, calor humano, educacion, mucha Leave a comment


text:
Search
Follow Us!
-
Join Our Newsletter!
Recent Comments
Archives
- July 2015
- June 2015
- May 2015
- April 2015
- March 2015
- February 2015
- November 2014
- October 2014
- September 2014
- August 2014
- July 2014
- June 2014
- May 2014
- April 2014
- March 2014
- February 2014
- December 2013
- September 2013
- August 2013
- June 2013
- May 2013
- April 2013
- March 2013
- February 2013
- January 2013
- December 2012
- August 2012
- July 2012
- June 2012
- May 2012
- April 2012
- March 2012
- February 2012
- January 2012
- December 2011
- November 2011
- October 2011
- September 2011
- August 2011
- July 2011
- June 2011
- May 2011
- April 2011
- March 2011
- February 2011
- January 2011
- December 2010
- November 2010
- October 2010
- September 2010
- February 2010
- December 2009
Links
PollsLoading ...
-
Category Archives: Dios den bida diario
Sosega na pas, sr. Mitch Henriquez
Nos no por cambia otro hende
Pero nos por ta un ehempel y inspiracion pa nan si.
Y poco poco sin cu nos mes ta ripara
E mundo ta cambiando Continue reading
Posted in Dios den bida diario, inspiracion, Nos Planeta Tagged A candle for Mitch, amor, Bida, Comunidad, Dios, educacion, famia, Mitch Henriquez Leave a comment
Awe Mitch Henriquez ta jega cas, ban companj’e den un caminata di silencio.
Mitch su mama Maria y demas famia a pidi pueblo pa companja nan den un caminata silencioso na jegada di e curpa di Mitch. Continue reading
Un bela pa Mitch y e dolor y balentia di un mama
Mi ta wak e mama, para cu un bela den su man banda di e potret di su yiu cu a muri bou circumstancianan asina violento y mi ta pensa ‘Ki balente e mama aki ta, di por para akinan cu un bela pa su yiu, mientras su curason lo ta kibra den mil pida. Continue reading
Si Hesus por a wak bo di un distancia, kico e lo pensa di bo bida
E forma cu nos ta pasa e periodo di Cuaresma a cambia. Hendenan riba 50 anja por corda con antes nos no tabata come nada dushi den Cuaresma. Continue reading
Posted in Articulo, Dios den bida diario, inspiracion Tagged amor, balor, Comunidad, Easter, Hesus, Pasco Grandi, spiritualidad Leave a comment
Kada mucha tin su nochi
E poesianan di Karen D. Russel de Corrales ta manera un brisa suave di mainta. Nan ta bisa berdadnan grandi cu un suavidad cu ta transforma. Continue reading
Posted in Amor, Arte y Cultura, Dios den bida diario, inspiracion Tagged arte, Bida, bunitesa, calor humano, Comunidad, famia, Karen D. Russel de Corrales, Poesia y Storia Leave a comment
MH17 y e dianan cu mundo a para keto den dolor mutuo.
E dolor di e perdida di e hende stima expresa den asina tanto forma, unda rasa, pensamento y religionnan ta topa otro den harmonia Continue reading
Posted in Desaroyo di Bida, Dios den bida diario Tagged balor, Bida, Ingrid Werleman, memorial, MH 17, mundo, pas Leave a comment
Kico cancer a siña mi.
Cu hopi danki na e 3 damanan aki pa a comparti nan alma, curason, speransa, fe y balentia cu nos. Dios bendiciona boso semper! Continue reading
Posted in Amor, Desaroyo di Bida, Dios den bida diario, inspiracion Tagged Bo Salud, calor humano, cancer, muhe, taboe, viva la donna day, wellness & lifestyle Leave a comment
Cosnan leuk pa traha cu bo yiu pa ‘Dia di Mama Tera’.
No pensa si mi ta tira e cup di plastic ey den lama no ta hasi nada, ta un so e ta. Imagina bo cuanto hende ta pensa mescos cu bo! Continue reading
Posted in Desaroyo di Bida, Dios den bida diario, inspiracion, Nos Planeta Tagged balor, Bida, bunitesa, dia di mama tera, earth day, educacion, famia, naturalesa, papiamento Leave a comment
Cosnan leuk pa traha cu bo yiu pa Pasco Grandi.
Wak akinan con hopi cos tin cu bo por hasi pa laga e muchanan pasa un dushi vakantie. Continue reading
Posted in Arte y Cultura, Dios den bida diario Tagged Easter, Hesus, Pasco Grandi Leave a comment
Coram Deo, den presencia di Dios
Jesus lo ta cubo awoki, For di bo stimacion, Te na ora di bo absolucion Continue reading
Posted in Amor, Dios den bida diario Tagged Al Figaroa, amor, Easter, Hesus, Jesus, papiamento, Pasco Grandi Leave a comment


text:
Pronóstiko di tempu pa Boneiru i Kòrsou bálido te djabièrnè atardi 18:00
o.l., 30 di òktober 2015.
Kompilá:
Djaweps 29 di òktober 2015, 17:00 o.l. (21:00 UTC).
Tempu:
Shelu ta por lo general lévemente nublá i un tempu seku.
Temperatura máksimo lo ta 34°C i temperatura mínimo, 28°C.
Solo ta sali 06:28 i e lo baha 18:11 o.l.
Bientu:
Generalmente ost i moderá; forsa 3 te 4 (12 te 30 km/ora, 7 te 16 nudo). De bes enkuando ráfaga te basta fuerte; forsa 5 (31 te 39 km/ora, 17 te 21 nudo).
Situashon general:
Un airu stabil i relativamente seku lo sigui resultá den un tempu sin muchu desaroyo di nubia ku ta kapas pa produsí áwaseru riba e islanan. E fluho di bientu di otro un banda ta kontinua bastante kalmu te por lo menos e próksimo fin di siman.
Kondishon di laman:
rankil te moderá ku altura di ola di menos ku 1 meter ( menos ku 3 pia).
Sistemanan signifikante di wer tropikal:
Sistemanan signifikante di wer tropikal: Ningun
Fenómeno spesial:
Ningun.
Pèrspektiva te djasabra atardi: L
Lévemente nublá i un tempu seku lo persistí.
Meteorólogo:
Coffie
E próksimo boletin di tempu lo wòrdu publiká djabièrnè mainta tempran 05:00 o.l (09:00 UTC)


text:
Zahedie Martir a bira e ganador di e kampaña di Digicel pa Dia di Mama
Mas di 1,000 persona a "like" kampaña di Digicel riba FB
Zahedie Martir a bira e ganador di
e kampaña di Digicel pa Dia di Mama
WILLEMSTAD,
Kòrsou – 30 di mei 2012: Digicel Kòrsou a invitá nan fannan riba Facebook pa manda nan potrèt
i pa skibi un nota bunita tokante nan mama kerí pa nan kampaña di Dia di Mama
di Digicel. E potrètnan a wòrdu pòni riba e Facebook di Digicel Kòrsou, kual ta
wòrdu bishita pa mas di 14.000 fanátiko.
E kampaña
tabata unu kòrtiko i dushi, literalmente, komo ku el a wòrdu lansa riba dia 10
di mei i a kaba riba dia 13 di mei i e gran premio tabata un sena pa dos
persona na Kura Hulanda, mas un bòter di biña.
E potrèt di
Zahedie Martir a risibí 299 "like" for di un total di 1.172
"like" distribuí entre 17 partisipante. Zahedie tabata en realidat un
di e partisipantenan ku a manda su potrèt aden mas lat ku mayoria hende, pero
su fannan a organisá un kampaña pa yud’é haña mas "likes" posibel i
di bèrdat e potrèt a wordu gusta i sigui wordu kompartí.
"Tur 17 partisipante
a gosa di Digicel su kampaña pa Dia di Mama. E tabata hopi dibertido. Pabien
Zahedie, bon apetit i salú," Irvinia Daantje, relashonista públiko di
Digicel Kòrsou a konkluí bisando.
FIN


text:
Digicel su área pa ‘re-charge’ durante Amnesia Beach Fest un éksito kompleto!
WILLEMSTAD - YÜLI: E fin di siman tra’i lomba Digicel tabata presente na Amnesia Dance Event ku a tuma lugar na Wet & Wild djasabra último. Digicel a pèrkurá pa un re-charge area na unda ku tur hende por a lounge i rekargá nan bateria durante di e aktividat.
E tim di promoshon di Digicel tabata presente durante di henter e aktividat pa asistí na e área di rekargo i tambe pa repartí material di promoshon pa aksentuá e Amnesia Dance Event ku luz i koló, tra’i mèrdia e tim di promoshon a repartí frio-frio pa baha kalor i parti anochi e lusnan kòrá di Digicel a kousa gran impakto. Por hasi menshon ku e popular ‘bam-bam’ di Digicel i e ‘finger lightsnan’ tabata un di e faboritonan durante di e aktividat. Riba fotonan athuntu por haña un impreshon di e akshonnan di Digicel durante di e Amnesia Dance Event djasabra último na Wet & Wild.


text:
Paga dòbel? NUNKA, lo bo bisa. Pero mayoria empresario, grandi i chikí ta pagando dòbel OB sin ku nan mes sa.
Si bo ta un empresario ku ta importá su merkansia pa rebendé, Ofisina di Impuesto ta duna un bunita dispensashon. E dispensashon yama: OB Aftrek.
Esaki ta nifiká, ku na momentu ku bo importá bo merkansia, por lo general, bo sa paga OB riba e merkansia na Douana. Awor, si bo tin e dispensashon ofisial di Ofisina di Impuesto, na fin di e mes luna ku bo a importá bo merkansia, bo por deskontá e loke bo a paga kaba na Douana. Anto loke resta, si es ku resta, bo ta paga na OB. Tin hopi kaso ku bo no tin di paga mes, pasobra loke bo a paga, a surpasá loke abo mester paga pa un sierto luna.
Si akaso bo a paga hopi mas tantu ku loke bo mes debe na OB, anto e parti èkstra, bo por deskonté den e siguiente luna o lunanan ku e OB ku abo mester paga na Ofisina di Impuesto.
Pues, no sigui paga dòbel OB. Kòrda ku tur loke bo paga, lamentablemente bo NO ta haña bèk. Asina ta ku, tuma akshon mesora!
Kiko bo ke konta nos awe di nos tep? Por fabor laga nos sa, pasobra nos ta balorá i kontestá kada reakshon ku nos haña.
Sea liber pa kompartí e tep di awe, ku kualkier persona ku lo hasi bon uso dje informashon aki.
Kòrda ku, usando e lenk aki bou, bou di e kategoria di Teps, bo ta haña no solamente e tep di awe, sino tur nos tepnan anterior!


text:
Oranjestad-E porcentahe di hobennan na Aruba cu ta caba havo/vwo ta leu bou di e nivel internacional di paisnan cu un enseñansa mas democratico. Mucho hopi di nos hobennan ta studia, traha y biba bou di e nivel di nan capacidad real, pa motibo cu nos enseñansa no ta duna nan e oportunidad: e ta selectivo y discriminatorio. Esaki ta opinion profesional di Rene Herde’. Su profesion ta educador y planificador di cambio den enseñansa. Pa hopi aña caba e ta convenci cu nos enseñansa por y mester sirbi nos alumno y studiantenan miho. Rene Herde’: “Den nos enseñansa e alunmo y studiante ta wordo laga su so pa siña, pa compronde materianan nobo y dificil, pa domina materianan importante pa nan carera. Nos enseñansa tin un inflexibilidad enorme den e forma di siña y splica. Si un alumno no siña domina un materia ta su culpa. No di e scol. Pero e scol mes no ta haci suficiente pa sigura e dominio y miho siñamento. Nos enseñansa no ta duna suficiente guia y sosten structural na alumno y hobennan. E cantidad y calidad di guia y sosten directo na alumnonan ta un di e factornan mas importante cu scolnan por haci pa yuda nan studiantenan y hisa e efectividad di nan enseñansa. Esaki ta djis un di e areanan cu ainda falta hopi cambio. No door di djis pone mas asistente of maestro, pero door di siña e maestronan di organisa nan lesnan diferente, cu diferente forma di splica un topico y mas asistencia pa esnan cu mester didje. Ta e tipo di cambionan aki lo duna mas efectividad na nos enseñansa. “
CAMBIO BERDADERO
Sinembargo Rene Herde ta wak cu mas tin cu cambia den enseñansa pa tur nos muchanan y studiantenan por studia y usa nan capacidad real. E cambio berdadero segun Rene Herde’ mester bin cu un cambio den e forma di pensa con un hoben ta studia, con nos ta organisa les y scol, con nos ta stimula y yuda hobennan enbez di selecta, laga nan pa nan so wak con nan ta yega na siña. Esakinan ta limita e desaroyo di nan capacidad real y ta corta nan carera na scol, nan carera profesional y e oportunidad pa yega mas leu cu por den bida. E caracter selectivo di nos enseñansa ta un di e inhusticianan mas grandi cu nos mester combati. Pesey ta tristo pa tende cu e partido social democrata di MEP ta sostene e sistema bieuw cu ta selecta, exclui y corta caminda di nos hobennan den enseñansa.
SOSTEN STRUCTURAL
Minister di enseñansa a laga sa di kier finansia programanan di training extra pa yuda e hobennan cu tin mester di esey. E aña aki no tin e programa di “summer school” cu ta un forma chikito y temporal pa yuda. E motibo ta cu e scol no por a organisa esaki. E efecto positivo di e programa di “summer school” combina cu mas atencion di maestronan ta, cu e aña di scol cu a caba, mas cu 72% di alumnonan cu a drenta havo for di mavo a pasa nan aña cu exito mes ora. Prome cu a introduci e “summer school” ta 50% so tabata pasa e prome aña mes ora. Mas guia, mas sosten y miho splicacion riba un base structural como parti di e organisacion di scol, ta yudada mehora siñamento y efectividad di nos enseñansa. E ta yuda duna cada mucha e oportunidad pa un miho carera na scol, un estudio profesional y un miho calidad si bida den futuro. Ta pesey tin enseñansa!


text:
XXX CARIFTA na Barbados a yega su final 35 Medaya, 1 High Point Trophy, 4 Record di CARIFTA, 6 Record Arubano Open, 8 Record Arubano di Categoria
Desde Diasabra ultimo 12 landador Arubano ta representando nos isla na Barbados,participando den e Campeonato mas grandi den Caribe pa locual ta trata landamento. E anja aki Aruba su equipo no tabata mes grandi manera ultimo anjanan, pero e calidad di e grupo chikito si tabata presente. Maske cu den punto total Aruba a keda na di 6 lugar cu 348.50 punto, hecho ta cu e teamnan nos dilanti tur tabata tin mas cu 25 atleta,y na momento cu ta compara e calidad di nos landadornan den e tabla di medaya, Aruba tabata na di 4 lugar cu 10 Medaya di Oro, 13 Medaya di Plata y 12 Medaya di Bronze.
Un logro histórico pa e equipo di Aruba, tabata e estafette di Muchamuher categoría 13-14 anja. E 4 damitanan Flory Kock, Keeley Maduro, Anahi Schreuders y Elisabeth Timmer a logra gana 4 medaya di Oro, y na mes momento a pone e Record di Carifta ariba nan nomber. Nunca antes un país por a logra esaki den tur 4 estafette den un categoría, den un solo competencia. E estafette 4 x 50 Free, 4 x 100 Free, 4 x 200 Free y 4 x 100 Wissel tabata Record pa nan Categoria na Aruba tambe. Pero nan tempo den e 4 x 100 Free y 4 x 100 Wissel estafette tambe ta Record Open nobo pa Aruba. Sigur cu e combinación aki lo sigi causa furor na Peru otro siman durante e Campeonato Sudamericano di landamento.
Mikel Schreuders den categoría 15-17 masculino a logra gana 4 medaya di Oro (200 Pecho, 200 y 400 Wissel y 100 Liber), 1 di Plata (50 Liber) y 1 di Bronze den 400 Liber, y asina tabata e landador cu a score mas hopi punto den su categoría. Den e mesun categoría Patrick Groters a sali na di dos lugar, cu 1 Medaya di Oro den 1500 Liber, 4 di Plata (200 y 400 Wissel, 400 liber y 200 Lomba) y 1 di Bronze den 100 lomba. Patrick a kibra 3 record di Aruba den su categoría y tambe di Open den 100 y 200 lomba, y 1500 liber.
Flory Kock a logra gana 1 medaya di Oro (200 liber) y 2 medaya di Plata (100 y 800 Liber).
Keeley Maduro a gana medaya di plata 3 biaha,esta den 200 y 400 Wissel y den 400 liber. Den 100 Vlinder Keeley a gana Medaya di Bronze, y a pone Record Arubano nobo pa su categoría y Open tambe.
Den categoría 13-14 anja Daniel Jacobs a logra gana 2 medaya di Plata y 3 di Bronze ,mehorando su temponan den tur evento.
Rebecca Maduro den categoría 15-17 a gana medaya di Plata den 100 Vlinder y tambe 3 medaya di Bronze,esta den 400 Wissel, 200 Vlinder y 50 Liber.
Gwennandy Kock representando Aruba pa di prome biaha den exterior a bin cas cu 2 medaya di Bronze den 50 y 100 lomba.
Cu su prome anja den categoría 13-14 Brandon Cheong a gana medaya di Bronze den 50 pecho.
Aunke no tur atleta a gana medaya, tur 12 a yega final y a contribui na e puntonan pa Aruba. Andrea van den Berg den 200, 400 y 800 liber. Lucien Peterson tambe den su promer competencia Internacional representando Aruba a logra yega final den 50, 100 y 200 Liber. Anahi Schreuders a yega final den 50 y 100 Pecho y tambe den 100 Liber. Elisabeth Timmer a drenta final den 50 Liber y 100 Vlinder.
CARIFTA un biaha mas tabata exitoso pa Aruba su landamento pero awor 9 landador di e grupo aki ta biaha pa Lima, Peru, pa participa den e Campeonato Sudamericano.
AZB ta felicita tur 12 atleta,como tambe Coach Ismael Santiesteban y Coach Ynocente Chacon, cu e tremendo resultado pa Carifta 2015, y ta desea e delegashon cu ta biaha pa Lima hopi éxito den e Campeonato CONSANAT 2015.


text:
Historia di klup di atletismo Trupial
Klup di atletismo Trupial a wòrdu funda na aña 1988 pa Ruthsel Martina. Ruthsel a meditá pa mas ku 15 aña den klup di atletismo Olympic, komo atleta riba e distansia di 800 i 1500 m i despues komo presidente pa 8 aña largu. Durante e aña nan aki Ruthsel a bin analisá e bai i bini di hopi mucha ku ta kuminsá hasi e deporte di atletismo, pero no ta keda hasi e deporte pa largu tempu. Asina nan tin un par di luna ta entrená i si nan no logra un medaya den e siguiente kareda nan, nan ta bati retirada.
Pa kontradisí e punto aki Ruthsel a pensa pa bini ku un klup nobo ku banda di práktika atletismo, hasi otro aktividatnan di rekreo i formashon ku su miembronan pa mantené nan den e klup. Di e forma aki Ruthsel a pensa pa mantené e miembro nan mas tantu tempu aktivo, pa depues di mas luna di entrenamentu nan mira adelanto den e deporte di atletismo ku nan ta entrená.
Ruthsel a start ku buska miembro nobo for di e bario nan di Santa Rosa i Bonam. Despues di a hasi un presentashon ku video na Lucia School i Belefas Martis School e klup a bin start ku 15 miembro. E muchanan a kuminsá entrená riba e vèlt di bala di Viktory Boys na Sapate. Despues di dos siman e klup a krese te na 36 miembro. Di e forma aki e klup a lanta ku un entidat di klup di Bario ku muchanan di Santa Rosa i Bonam. Siendo un ekipo di bario a bin skohe un nòmber krioyo di kual a nanse e nòmber Trupial ku ta un di nos paranan Nashonal.
Dia 12 di mart 1989 klup di atletismo Trupial a hasi su promé presentashon den públiko ku tur su miembronan den un T-shirt hel durante e kareda di Mia i Relevo di Waaigat den Punda.
For di aki por tuma komo inisio di klup di atletismo Trupial ku awe ta konta ku mas di 100 miembro.
E promé direktiva di klup di atletismo Trupial a wòrdu forma pa:
Presidente : Ruthsel Martina
Vise presidente : Paul Marshall
Tesorero : Miriëla Nahr
Sekretario : Edseline Hous
Miembro : Carla Statia
Algun nòmber di atleta nan di primera ora ta: Adel Fransisca; Rignald Pieterzs; Sherwin Dorant; D’angelo Verginie; Veruska Melfor; Nigaima Wawoe; Lishe Bito; Jerson Martina; Millysand de la Paz; Karel Alexander; Jairo Duzant; Churandy Martina; Cayman Douglas; Brian Mariano.
Klup Trupial por a konta riba un komishon di mayor ku semper tabata para tras di e maneho i aktividatnan di e klup. E kominshon tabata konsisiti di Mildred Martina; Sandra Poulina; Iris Winster; Mariana Pietersz (R.I.P.); Ibi; Norwin i Charine Dorant; Glenn Cathalina; Adres Bogota